钦定古今图书集成/明伦汇编/官常典/第739卷 > 王祯
## 钦定古今图书集成/明伦汇编/官常典/第739卷 > 王祯

按《明外史忠义传》：“祯字维祯，吉水人。祖省死靖难兵，
自有传。成化初，祯由国子生授夔州通判。二年，荆襄
石和尚流劫至巫山督盗，同知王基者怯不救，祯面
数之：‘若食朝廷禄，忍委赤子虎口耶’？即代勒所部民
兵昼夜行，至则城已陷。贼方聚山中，祯击杀其魁三
十三人，馀尽遁。乃行县，抚伤残，招溃散，久乃得还。甫”
三日，贼复劫大昌。祯趣同知行，同知不应。指挥曹能、
柴成与同知比，激祯曰：“公为国出力，肯复行乎？”祯即
请往，两人酌酒贺，伪许相左右。祯上马，挟两人与俱
夹水阵。既渡，两人见贼即走。祯被围半日，误入淖中。
贼执欲降之，祯大骂，贼怒，断其喉及右臂而死。从行
者奉节典史及部卒六百馀人皆死。自死所至府三
百馀里，所乘马奔归，血淋漓，毛尽赤，众始知祯败，往
觅尸，面如生。子广鬻马为归赀。王同知得马，不偿直，
榇既行，马夜半哀鸣，王同知起视之，马骤前啮项，𢭏
其胸，翼日，呕血死，人称为“义马。”事闻，赠祯佥事，录一
子，能成，皆被谴。